## La Filmoteca Valenciana programa un cicle sobre Maurice Pialat amb motiu del centenari del seu naixement

*** El cicle sobre el cineasta francés s’inaugura el dissabte 13 de desembre, a les 18:00 hores, amb la projecció de *La infancia desnuda*
* Es tracta d’una completa retrospectiva que es podrà vore fins a principis de febrer de 2026**

La Filmoteca Valenciana presenta una retrospectiva sobre el cineasta francés Maurice Pialat (1925-2003), amb motiu del centenari del seu naixement. Conformat per una dotzena de pel·lícules i sis curtmetratges de la seua joventut, el cicle es podrà vore fins a principis de febrer de 2026.

Considerat com un dels cineastes francesos més notables posteriors al moviment de la *Nouvelle Vague*, Maurice Pialat continua sent un director d’una gran influència entre l’actual generació de cineastes francesos, a pesar d’haver mort fa més de vint anys.

La seua obra construïx un pont entre el realisme heretat de Renoir i la violència existencial d’un cine que busca retratar les relacions humanes en tota la seua complexitat, amb les seues tensions, els seus arravataments i la seua fragilitat.

El cicle s’inicia el dissabte 13 de desembre, a les 18:00 hores, i el diumenge 14, a les 20.00 hores, amb la projecció de *La infancia desnuda* (1968), opera prima del realitzador francés que en principi es va plantejar com un documental sobre els xiquets tutelats per l’assistència pública, però que després es va convertir en una pel·lícula de ficció sobre un xiquet separat de la seua família que finalment acaba en un reformatori.

Després d’haver sigut abandonat pels seus pares, François, un xiquet de nou anys, és acollit per una família obrera, però s’adonen que té greus problemes de comportament i prompte es convertix en una càrrega per a ells. Els servicis socials li busquen una nova família d’acollida, una vella parella que cuida un altre xiquet abandonat.

D’altra banda, el dissabte 27 de desembre, a les 20:00 hores; i el dimarts 30, a les 20:00 hores, es projecta *Nosotros no envejeceremos juntos* (1972), la història de la relació entre un director de cine, Jean, i la seua amant Catherine, marcada per la violència i la gelosia al llarg de diversos anys. Es tracta d’un relat fragmentari, rude i crispat, fidel expressió de l’estil singular del cineasta.

El diumenge 4 de gener, a les 20:00 hores, i el dijous 8 de gener, a les 18:00 hores, la Filmoteca projecta *La boca abiert*a (1974), història de caràcter autobiogràfic sobre la mort de la mare del director: una dona malalta de càncer viu els últims mesos de la seua vida en un llogaret d’Auvergne, mentres la seua família s’enfronta a la seua agonia; el seu marit i els seus fills, amb més necessitat que mai de sentir-se vius, es dediquen a perseguir dones.

El cicle prosseguirà en gener amb la selecció de curtmetratges reunits en *Crónicas turcas* (1964), els llargmetratges *Aprueba primero* (1978), *Loulou* (1980), *A nuestros amores* (1983), *Police* (1985), *Bajo el sol de Satán* (1987), *Van Gogh* (1991), *El niño* (1995) i el documental *Maurice Pialat, el amor existe* (2007).

Fecha: 12/12/2025